Sűrű hétvégéjük volt a tűzoltóknak
Több mint 120 alkalommal riasztották a viharos szél okozta károk miatt vasárnap este 6 óráig a tűzoltókat országszerte - tájékoztatta az Országos Katasztrófavédelmi Főigazgatóság (OKF) sajtószóvivője az MTI-t.
Hajdu Márton közölte: a vihar Baranya, Borsod-Abaúj-Zemplén, Somogy, Szabolcs-Szatmár-Bereg és Zala megyében okozta a legtöbb kárt, a szél a leginkább épületek tetőszerkezetét rongálta meg, vezetékeket szakított le és fákat döntött ki.

A katasztrófavédelemhez nem érkezett olyan bejelentés, hogy bárki megsérült volna a viharral összefüggésben - tette hozzá a szóvivő.

Pécsen hét helyen is kidőlt fák akadályozták a forgalmat, de Baranya megye más településeiről, Hosszúhetényből és Gilvánfáról is kaptak hasonló okból riasztást a tűzoltók. 

A pécsi Déli Ipari Parkban a csapadék megrongálta a vízelvezető árkot és a földgátat, ezért erőgéppel ideiglenes vízelvezető árkot ásott egy épület védelmére az ipari park építésén dolgozó vállalkozó, és homokzsákgátat emelt a katasztrófavédelem. A baranyai megyeszékhelyen, a Nagy Imre úton egy tízemeletes társasház tetején felgyülemlett csapadék befolyt a lakásokba, Komlón pedig egy négyemeletes társasház elektromos rendszerébe jutott be a víz.

Borsod-Abaúj-Zemplén megyében is károkat okozott a viharos szél vasárnap: Szerencs, Tokaj, Tiszaújváros, Mezőcsát, Sátoraljaújhely, Alsózsolca, Gibárt, Encs, Monaj, Ároktő és Cigánd térségében döntött ki fákat, szakított le gallyakat.

Győr-Moson-Sopron megyében több utat is eltorlaszoltak az úttestre zuhanó fák. Hidegség és Fertőboz között egy húszméteres nyárfát kellett a tűzoltóknak eltávolítaniuk az útról, Hidegség és Nagycenk között pedig egy vastag gesztenyefaág akadályozta a forgalmat. Sopronban egy húszméteres, gyökerestől kiforduló gesztenyefa zuhant egy családi házra.

A Somogy megyei Barcson vasárnap is szivattyúzták a vizet, miután a hirtelen lezúduló eső utcákat, pincéket, udvarokat öntött el szombat délután. Az utcákról már visszahúzódott az esővíz a Dráva-parti településen, ahol a Dankó Pista utcában a házak udvarán szombaton még 15 centiméter magas víz állt. Már járható az 6801-es út Barcs és Drávaszentes között, ahol korábban vízátfolyás miatt nem lehetett közlekedni.

Vas megyében, Szombathelyen a viharos szél vasárnap letépte a Szent Erzsébet katolikus templom tetejéről a keresztet, amely az úttestre zuhant. A templom épületét a tűzoltók elővigyázatosságból szalagkordonnal vették körül. Kőszegen kéményeket és megrongálódott tetőelemeket bontottak le a tűzoltók, mert a viharos szélben elszabaduló darabok a gyalogosokat és az autókat is veszélyeztették.

Zala megyében, Nagykanizsán egy víztorony tetőszerkezetét bontotta meg a viharos szél vasárnap délelőtt. A rendőrség két utcát is lezárt a környéken, mert a lehulló lemezdarabok veszélyeztették a járókelőket. Zalaegerszegen hat parkoló autó tört össze, amikor fák dőltek rájuk.

A dél-balatoni vasútvonalon Nagykanizsa és Zalakomár között vasárnap órákig szünetelt a vasúti közlekedés, mert a vihar rádöntött egy fát a sínre, illetve a felsővezetékre. A kigyulladó fa a vezetéket el is szakította.
szél vihar tűzoltók riasztás